知危，所欲復告於 總理者，萬緒千端，更僕難盡，已往不追，固不欲瑣瑣陳述，以瀆靈聰。而來日大難，輒敢以微願所寄，奉祈昭鑒。謹籀其概，為我 總理陳之。
我 總理昔日為集中革命勢力而容共，為聯合平等待我之民族而聯俄。乃自 總理逝世，中國共產黨竟忘服從三民主義之前言，壓迫本黨，恣行搗亂，破壞革命，加害民生。我同志為保持國民革命之目的，於是有去年四月清共之舉。然對於蘇俄，猶冀其能尊重宣言，不相凌犯也。不料共黨作困獸反噬，而蘇俄則為窮寇齎資糧，藉外交關係之掩護，有參加暴亂之行為。我同志以其顯違平等待我之精神，轉為革命時期之障礙，爰於本年一月，繼清共之舉而絕俄。凡茲政策之變更，皆經同志反覆考慮，認為無背於 總理之遺教。然使 總理迄今健在，共黨當不致逞如是之狡謀，人民庶可免蹂躪之浩劫。是則我總理之中道殂謝，奚止國民革命之不幸。今 總理既不可復作，而全國同胞困窮凋敝之餘，又何堪再受劇烈之犧牲。是唯有闡明主義，以遏止異說之傳播，戮力自強，以致邦交於平等，廢除不平等條約之遺囑，必貫徹於最短期間。此中正所兢兢自勉，以勉同志，敢為我 總理告者一也。
建國伊始，尤需要有統一堅強之黨。若非全黨同志，精誠結合，悉泯已往之糾紛，共圖今後之建樹，過則相忘，善則相勸，犧牲個人之自由，確守嚴明之黨紀，一致同歸於三民主義指導之下而努力，將何以絕反動之覬覦，負救國之大任。抑亦何以對我奮鬥畢生之總理。此中正所兢兢自勉，以勉同志，敢為我總理告者二也。